Ny Ellebjerg Station

Ny Ellebjerg Station er en jernbanestation i Valby i København. Ny Ellebjerg er sydlig endestation for S-togene på Ringbanen og station på Køge Bugt-banen. Derudover betjener Ny Ellebjerg også togene på højhastighedsbanen (København H-Køge Nord-Ringsted). Transportministeriet har besluttet at Ny Ellebjerg Station omdøbes til København Syd inden 2024.

Beskrivelse 
Ny Ellebjerg betjener to S-togslinjer, som ikke har sporforbindelse med hinanden på stationen. Ringbanens endestation er spor 11-12 med en midterperron i gadeplan. Den er teknisk set et trinbræt inden for Vigerslev Station. Køge Bugt-banen betjenes af to sideperroner (spor 1-2), som teknisk set er trinbræt på fri bane. De er anlagt på en bro højt over fjernbanens to dobbeltspor. Det ene af disse dobbeltspor er to spor for fjerntog (spor 23-24) med midterperron som en del af Godsforbindelsesbanen fra Vigerslev over Ny Ellebjerg til København H. Denne strækning fungerede som aflastning af den traditionelle strækning via Valby, idet man lod nogle regionaltog køre via Ny Ellebjerg. Efter åbningen af København-Køge-Ringsted-banen betjenes den af regionaltogene på denne.

Adgangsveje 
Hovedadgang til stationen er fra forpladsen mod nord ved Carl Jacobsens Vej, hvor buslinie 7A har endestation. Der er også adgang fra syd fra Ellebjergvej og fra vest fra Følager til perronerne på Køge Bugt-banen, men ikke direkte til Ringbanens og fjerntogenes perroner, hvor man i stedet skal via Køge Bugt-banen. Desuden har perronen for fjerntogene en trappe til Gammel Køge Landevej. Der er hverken stationsbygning eller fast personale. Ny Ellebjerg, Ørestad og Danshøj er sandsynligvis de første og eneste danske jernbaneknudepunkter som er anlagt uden hverken stationsbygning eller fast personale.

Som nævnt er der to sæt dobbeltspor for fjerntog. Det uden perron er Øresundsbanens forbindelse mellem Hvidovre Fjern og Kalvebod (Høje Tåstrup-Kastrup), som benyttes af godstog og siden december 2021 af regionaltog mellem CPH Lufthavn og Slagelse. Her kan man på et senere tidspunkt anlægge sideperroner for banen ved Ny Ellebjerg, så disse regionaltog kan stoppe.

Metrotilslutning 
Ny Ellebjerg bliver også endestation på Sydhavnslinjen, der er en planlagt forlængelse af metrolinje M4 mellem Københavns Nordhavn (Orientkaj) og København H. Stations-udvidelsen ventes åbnet i 2024. Den kan eventuelt føres videre til Hvidovre Hospital på et senere tidspunkt. Ved stationen er også reserveret et areal til en evt. forlængelse af metroen til Ring 3 Letbanen. I 2016 blev der indgået en aftale mellem Transportministeriet og Københavns og Frederiksberg kommuner om at metrostationen skal anlægges underjordisk.

Metrostationen bliver udsmykket med vægge i blå nuancer fra lys himmelblå i toppen til dyb midnatsblå i bunden ved perronerne. Desuden vil der være et kunstværk i form af et geocentrisk, astronomisk ur, der vil vise et præcist billede af nogle af himmellegemernes aktuelle placering over Ny Ellebjerg. Kunstværket er skabt af den danske kunstner Henrik Plenge Jakobsen.

Ydermere vil der i forbindelse til metrostationen blive opført en fælles, muligvis overdækket terminal for S-tog, fjerntog (herunder den ny perron for Ringstedbanen) og metro, samt en eventuel kommende letbane mod Glostrup. Desuden er den nuværende perron for S-togets linje F (Ringbanen) blevet flyttet cirka 100 meter mod vest for at gøre plads til metrostationen.

Historie 
Ny Ellebjerg er anlagt som knudepunkt mellem Køge Bugt-banen og Ringbanen. Det var oprindelig planlagt, at Ny Ellebjerg skulle betjene regionaltogene Roskilde-Høje Tåstrup-Kastrup, men de blev indstillet i 2005, før anlæg af stationen gik i gang.

Ringbanen blev indviet 8. januar 2005, men havde først endestation ved Gammel Køge Landevej nogle hundrede meter mod nordvest. Den midlertidige station kaldtes også Ny Ellebjerg og var bygget af genbrugte materialer fra den midlertidige C.F. Richs Vej Station.

Ringbanens perron ved den nuværende Ny Ellebjerg station åbnede 16. november 2006. Køge Bugt-banens perron åbnede 6. januar 2007, hvor stationen blev officielt indviet. Samme dag blev Ellebjerg Station nedlagt.

Ifølge Banedanmarks prognose før stationens åbning ville der i 2010 være ca. 25.000 rejsende på et hverdagsdøgn, heraf 14.600 på Ringbanen, og af disse villle 8.500 skifte fra Ringbanen til Køgebugtbanen. I DSB's passagertælling fra 2008 havde stationen kun 2857 afrejsende.
I følge Trafikstyrelsen benyttedes stationen i 2010 dagligt af 5.500 passagerer,

Navneændring til København Syd 

Sidste forår afholdt transportminister, Benny Engelbrecht, sammen med Politiken en konkurrence, hvor avisens læsere blev opfordret til at komme med forslag til et nyt navn.

Det mest populære bud fra Politikens læserne på et nyt navn var København S, der fik 45 stemmer. Med navnændringen til København Syd bliver det tydeliggjort, at stationen i langt højere grad end i dag får en rolle som indgang til København for både regional- og landdelstrafikken og potentielt international togtrafik i fremtiden. Stationen bliver således et alternativ til Københavns Hovedbanegård for en række passagerer, som rejser ind, ud eller rundt i København.

Busbetjening 
Movias buslinje  har endestation i en sløjfe nord for stationen med tilkørsel fra Carl Jacobsens Vej.

Movias  og  kører ad Gammel Køge Landevej vest for stationen.

Banestrækninger 
Fire banestrækninger fra Banedamarks TIB (Trafikal information om banestrækningen) passerer Ny Ellebjerg Station.
6. København H - Vigerslev
11. København H / Hvidovre Fjern - Peberholm (uden perron)
850. København H - Køge
880. Vigerslev - Hellerup

Perroner

Spor 1 
Perronen er beliggende over terræn med adgang ad trappe eller per elevator. Perronen er en sideperron, som betjener Køgebugtbanens S-tog mod København H, det vil sige linjerne A mod Farum og E mod Hillerød.

Teknisk set er perronen et trinbræt på fri bane på TIB stækning 850 beliggende mellem Åmarken Station og den tekniske station Bavnehøj.

Spor 2 
Perronen er beliggende over terræn med adgang ad trappe eller per elevator. Perronen er en sideperron, som betjener Køgebugtbanens S-tog mod Hundige/Solrød Strand/Køge, S-togslinjerne A og E.

Teknisk set er perronen et trinbræt på fri bane på TIB stækning 850 beliggende mellem den tekniske station Bavnehøj og Åmarken Station.

Ringbanen 
Ny Ellebjerg Station er endestation for Ringbanen, og dennes perron, spor 11 og 12, er en tungeperron med niveaufri adgang. Perronen betjener S-togslinje F mod Hellerup Station (evt. Klampenborg Station). Ringbanen er TIB strækning 880 Vigerslev - Hellerup. Perronen er teknisk set beliggende på den tekniske station Vigerslev.

Perronen er for tiden forlagt i nordvestligt retning. Perronens oprindelige placering bruges som byggeplads i forbindelse med anlæg af metroen.

Fjerntogsperronen 

I forbindelse med vedtagelsen af en ny jernbane mellem København og Ringsted blev det ligeledes fra politisk side vedtaget at anlægge fjerntogsperroner ved Ny Ellebjerg Station. Banedanmark vedtog at disse skulle anlægges i forbindelse med KØR-projektet af geografiske årsager. Derved kunne perronerne åbne i december 2013, hvor DSB gik over til ny køreplan (K14).

Fjerntogsperronen er en øperron, beliggende i gadeniveau mellem Ringbanens og Øresundsbanens spor, og har derfor ikke niveaufri adgang.

Fjerntogsperronen betjente indtil 9. december 2017 (det vil sige indtil køreplansskiftet til K18) regionaltog i halvtimesdrift mellem Østerport Station og Roskilde Station/Ringsted Station. Regionaltogene stoppede ved alle mellemstationer og kørtes sædvanligvis med elektriske togsæt kaldet IR4 (litra ER).

Perronen ligger på TIB strækning 6, København H - Vigerslev og er teknisk set beliggende på den tekniske station Vigerslev.
Spor 23 betjente regionaltog mod Østerport og spor 24 betjente regionaltog mod Køge nord / Ringsted og Roskilde/Ringsted

Øresundsbanen 
Der er ingen perron ved Øresundsbanen (formelt TIB strækning 11, København H / Hvidovre Fjern - Peberholm).

Trafikstyrelsen nævnte i forbindelse med VVM-redegørelsen for København-Ringsted-banen muligheden for på længere sigt at lade fjerntog køre direkte fra Ny Ellebjerg til Kastrup uden om København H.

"Uanset valg af løsning i København-Ringsted projektet vil beslutningen også omfatte bygning af en perron til fjerntog i sporene til/fra København H. Det skaber mulighed for at udvikle Ny Ellebjerg Station til et trafikalt knudepunkt, hvor regional- og fjernrejsende kan stige om til Ringbanen og Køge Bugt S-banen. Nogle af togene, som ankommer til Ny Ellebjerg, vil på sigt med fordel kunne dirigeres direkte mod Ørestad/Kastrup uden om København H. Denne mulighed understøttes enten ved at være en del af København-Ringsted projektet eller senere også ved at etablere perroner i Øresundssporene."

Banedanmark undersøger for tiden placering af perroner langs Øresundsbanen. Projektforslaget vil kunne færdiggøres efter 2022.  Protjektet blev vedtaget i forbindel se med transportforliget i 2021,  Infrastrukturplan 2035.

Planen er nu at gå igang med at anlægge perronerne i 2023, så de kan blive bygge i forbindelse med det fælles omstigningsområde, de kan åbne sammen med metroen i 2024,

Galleri

Antal rejsende 
Ifølge Østtællingen 2008 var udviklingen i antallet af dagligt afrejsende:

Noter

Eksterne henvisninger 

 Ny Ellebjerg Station på dsb.dk
 Ny Ellebjerg

Efter Sydhavnsmetroen åbner

S-togs-stationer
Kommende metrostationer i København
Stationer på Københavns Metro Linje M4
Valby